# Projekts

LATVIJAS REPUBLIKAS MINISTRU KABINETS

2015.gada Noteikumi Nr.

Rīgā (prot. Nr. .§)

Kārtība, kādā sagatavo vispārējās valdības budžeta deficīta un   
parāda notifikāciju

Izdoti saskaņā ar

Ministru kabineta iekārtas likuma

31.panta pirmās daļas 3.punktu

1. Noteikumi nosaka kārtību, kādā sagatavo Padomes 2009.gada 25.maija Regulā (EK) Nr.479/2009 par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (kodificēta versija),noteikto vispārējās valdības budžeta deficīta un parāda notifikāciju (turpmāk – notifikācija) un iesniedz to Eiropas Komisijas atbildīgajā struktūrvienībā – Eiropas Savienības Statistikas birojā "Eurostat" (turpmāk – *Eurostat*).

2. Par notifikācijas sagatavošanu un iesniegšanu atbildīgā iestāde ir Centrālā statistikas pārvalde (turpmāk – Pārvalde).

3. Notifikācijas sagatavošanā iesaistītās iestādes ir Finanšu ministrija, Valsts kase, Centrālā finanšu un līgumu aģentūra, Aizsardzības ministrija un Valsts sociālās apdrošināšanas aģentūra (turpmāk – iesaistītās iestādes).

4. Pārvaldei ir tiesības pieprasīt, lai informāciju, kas tai nepieciešama notifikācijas sagatavošanai, operatīvi sniegtu:

4.1. visas vispārējās valdības sektora sarakstā iekļautās institucionālās vienības;

4.2. privāto tiesību juridiskās personas vai šādu personu apvienības, kurās valstij vai pašvaldībai ir izšķirošā ietekme atbilstoši Eiropas Parlamenta un Padomes 2013.gada 21.maija Regulas (EK) Nr.549/2013 par Eiropas nacionālo un reģionālo kontu sistēmu Eiropas Savienībā (turpmāk – EKS 2010) A pielikuma 2.38.apakšpunktam;

4.3. privāto tiesību juridiskās personas vai šādu personu apvienības un publiskas personas, tai skaitā ostu pārvaldes un speciālās ekonomisko zonu pārvaldes, kuras iesaistītas darījumos ar vispārējo valdību.

5. Šo noteikumu 4.punktā minētajām institucionālajām vienībām un privāto tiesību un publisko tiesību juridiskajām personām un šādu personu apvienībām ir pienākums sagatavot un iesniegt Pārvaldei tās pieprasīto informāciju, tai skaitā ierobežotas pieejamības informāciju.

6. Finanšu ministrija Pārvaldei:

6.1 sagatavo un iesniedz šo noteikumu 1.pielikumā minēto informāciju – līdz n gada 1.martam (operatīvie dati) un 1.jūlijam (precizētie dati);

6.2. sagatavo un iesniedz prognozes pārskata gadam n saskaņā ar kārtējā gada vidējā termiņa budžeta ietvara likumu un kārtējā gada valsts budžeta likumu – līdz n gada 1.martam;

6.3. sagatavo un iesniedz precizētās prognozes pārskata gadam n saskaņā ar kārtējā gada Latvijas stabilitātes programmu – līdz n gada 15.septembrim.

7. Valsts kase Pārvaldei:

7.1. nodrošina publisku pieeju savā tīmekļa vietnē Valsts kases oficiālajam mēneša pārskatam par budžetu izpildi n – 1 gada janvārī–decembrī – līdz n gada 31.janvārim;

7.2. nodrošina pieeju savā tīmekļa vietnē Latvijas Republikas gada pārskatam par n – 1 gada valsts un pašvaldību budžetu izpildi pirms Valsts kontroles atzinuma – līdz n gada 5.jūlijam;

7.3. sniedz informāciju par izdarītajiem precizējumiem Latvijas Republikas n – 1 gada pārskatā par valsts un pašvaldību budžetu izpildi saskaņā ar Valsts kontroles atzinumu – līdz n gada 1.septembrim;

7.4. nodrošina pieeju ministriju, centrālo valsts iestāžu un pašvaldību budžeta pārskatu informācijas sistēmai ePārskati;

7.5. sniedz šo noteikumu 2.pielikumā minēto informāciju – līdz n gada 5.martam (operatīvie dati) un 20.augustam (atbilstoši gada pārskata datiem).

8. Centrālā finanšu un līgumu aģentūra sniedz Pārvaldei informāciju atbilstoši savstarpēji saskaņotai informācijas struktūrai un formātam no Kohēzijas politikas fondu vadības informācijas sistēmas par n-1 gadu līdz n gada 1.martam un 1.septembrim, ja konstatētas izmaiņas iepriekš iesniegtajā informācijā.

9. Aizsardzības ministrija Pārvaldei sagatavo un iesniedz šo noteikumu 3.pielikumā minēto informāciju līdz n gada 1.martam un 1.septembrim, ja konstatētas izmaiņas iepriekš iesniegtajā informācijā.

10. Valsts sociālās apdrošināšanas aģentūra sagatavo un līdz n gada 20.martam iesniedz Pārvaldei informāciju par n – 1 gadā piešķirtajām vecuma un apgādnieka zaudējuma pensijām, kuru aprēķinā izmantots valsts fondēto pensiju shēmā uzkrātais kapitāls.

11. Pārvalde:

11.1. sagatavo notifikāciju un tās pavadošo informāciju atbilstoši EKS 2010 prasībām un *Eurostat* izdotās Rokasgrāmatas par valdības budžeta deficītu un parādu metodoloģiskajām rekomendācijām,izmantojot iesaistīto iestāžu iesniegtos un Pārvaldes apkopotos datus;

11.2. sastāda notifikācijas sagatavošanas darba grafiku un kontrolē tā izpildi;

11.3. organizē darba grupas sanāksmes metodoloģisku jautājumu un datu avotu padziļinātai izpētei, notifikācijas rezultātu analīzei un novērtēšanai, papildus šo noteikumu 3.punktā minētajām iesaistītajām iestādēm pieaicinot Latvijas Banku un, ja nepieciešams, citas iestādes, kuru kompetencē ir valdības finanšu statisti­kas vai ar to saistīto datu apkopošana un analīze;

11.4. sadarbojas ar *Eurostat* un informē iesaistītās iestādes par metodolo­ģiskām izmaiņām un skaidrojumiem;

11.5. koordinē ar notifikācijas sagatavošanu saistītās informācijas apriti starp Pārvaldi, *Eurostat* un iestādēm, kuru kompetencē ir valdības finanšu statistikas vai ar to saistīto datu apkopošana un analīze;

11.6. ja nav noteikts citādi, nodrošina *Eurostat* un citu Eiropas Savienības institūciju ekspertu vizīšu norisi, kuru mērķis ir kontrolēt notifikācijas sagatavošanas procesā lietoto informācijas avotu un aprēķinu metožu atbilstību EKS 2010 metodoloģiskajiem principiem;

11.7.  līdz 1.aprīlim un 1.oktobrim iesniedz notifi­kāciju *Eurostat*;

11.8. sniedz atbildes uz *Eurostat* uzdotajiem jautājumiem tā noteiktajos termiņos un nodrošina iesniegtās informācijas precizēšanu;

11.9. ne vēlāk kā triju nedēļu laikā pēc dienas, kad notifikācija oficiāli iesniegta *Eurostat*, nodrošina publisku pieeju notifikācijai un to sagata­vošanā izmantoto avotu un metožu aprakstiem Pārvaldes tīmekļa vietnē.

12. Iesaistītās iestādes:

12.1. divu nedēļu laikā no šo noteikumu spēkā stāšanās dienas informē Pārvaldi par atbildīgo koordinatoru, kas ir atbildīgs par sadarbību un ar notifikācijas sagatavošanu saistītās informācijas apmaiņu ar Pārvaldi un organizē ar notifikācijas sagatavošanu saistīto darbu attiecīgajā iesaistītajā iestādē, un regulāri informē tās vadību par notifikācijas sagatavošanas procesu un rezultātiem. Ja kādā iesaistītajā iestādē atbildīgais koordinators tiek nomainīts, iesaistītā iestāde informē par to Pārvaldi ne vēlāk kā divu nedēļu laikā pēc notikušās nomaiņas;

12.2. katru gadu ne vēlāk kā mēnesi pirms notifikācijas iesniegšanas infor­mē Pārvaldi par nepieciešamajām izmaiņām notifikācijas sagatavošanā izmantoto datu avotu un to apkopošanas metožu aprakstos;

12.3. piedalās *Eurostat* pieprasīto papildu aptauju veikšanā;

12.4. iespējami ātri iesniedz Pārvaldei papildu skaid­rojumus un precizētus datus, kas nepieciešami *Eurostat* veiktajai notifikācijas analīzei un kvalitātes novērtēšanai;

12.5. iesaistās šo noteikumu 11.6.apakšpunktā minēto vizīšu darbības nodrošināšanā, ja vizīti organizē Pārvalde, vai nodrošina to norisi, ja *Eurostat* organizētās vizītes mērķis ir kontrolēt attiecīgās iesaistītās iestādes atbildībā esošo notifikācijas sagatavošanā izmantoto datu avotu kvalitāti.

13. Šajos noteikumos minētās iestādes, kurām ir pienākums iesniegt Pārvaldei datus, kas tiek izmantoti notifikācijas sagatavo­šanai, ir atbildīgas par šo datu atbilstību Eiropas statistikas sistēmas principiem un kvalitātes kritērijiem, kas definēti Eiropas Parlamenta un Padomes 2009.gada 11.marta Regulas (EK) Nr.223/2009 par Eiropas statistiku un ar ko atceļ Eiropas Parlamenta un Padomes Regulu (EK, *Euratom*) Nr.1101/2008 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte, Padomes Regulu (EK) Nr.322/97 par Kopienas statistiku un Padomes Lēmumu 89/382/EEK, *Euratom*, ar ko nodibina Eiropas Kopienu Statistikas programmu komiteju, 2. un 12.pantā.

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza: Valsts sekretārs R.Beinarovičs

30.10.2015 14:01

1017

V.Veidemane

67366963, Vija.Veidemane@csb.gov.lv